钦定古今图书集成/明伦汇编/氏族典/第106卷 > 裴让之
## 钦定古今图书集成/明伦汇编/氏族典/第106卷 > 裴让之

按《北齐书裴让之传》：“让之，字士礼，少好学，有文情，清
明俊辩，早得声誉。魏天平中，举秀才，对策高第，累迁
屯田、主客郎中，为太原公开府记室。梁使至，帝令让
之摄主客郎，历文襄大将军主簿，兼中书舍人，后兼
散骑常侍。聘梁，迁长兼中书侍郎，领舍人。齐受禅，静
帝逊居别宫，与诸臣别，让之流涕歔欷。以参掌仪注”，
封宁都县男。帝欲为黄门郎，或言其体重，不堪趋侍，
乃除清河太守。有二豪吏，田转贵、孙舍兴，久吏奸猾，
多有侵削，让之以其乱法杀之。侍中高德政旧与让
之不协，案奏言：“当陛下受禅之时，让之眷恋魏朝，呜
咽流涕。比为内官，情非所愿。”文宣大怒，赐死于家。